ธปท.คาดน้ำท่วมรอบนี้กระทบเศรษฐกิจน้อย
ธปท.ระบุน้ำท่วมยังเร็วไปที่จะประเมินผลกระทบต่อเศรษฐกิจ แต่เชื่อว่ากระทบน้อยกว่าเหตุน้ำท่วมภาคใต้ ระบุภาวะเศรษฐกิจไตรมาส 2 ยังทรงตัว
31 ก.ค. 2560

ธปท.ระบุน้ำท่วมยังเร็วไปที่จะประเมินผลกระทบต่อเศรษฐกิจ แต่เชื่อว่ากระทบน้อยกว่าเหตุน้ำท่วมภาคใต้ ระบุภาวะเศรษฐกิจไตรมาส 2 ยังทรงตัวนายดอน นาครทรรพ ผู้อำนวยการอาวุโส ฝ่ายเศรษฐกิจมหภาค ธนาคารแห่งประเทศไทย (ธปท.) กล่าวว่า กรณีสถานการณ์น้ำท่วมในพื้นที่จังหวัดในภาคตะวันออกเฉียงเหนือยังเร็วไปที่จะประเมินผลกระทบต่อเศรษฐกิจ โดยขณะนี้ธปท.อยู่ระหว่างเก็บรวบรวมข้อมูลและประเมินผล อย่างไรก็ดี ในเบื้องต้นโดยส่วนตัวคาดว่าน่าจะกระทบต่อเศรษฐกิจน้อยกว่าสถานการณ์น้ำท่วมใต้ในอดีตที่กินพื้นที่มากกว่าและมีผลต่อเศรษฐกิจมากกว่า"เรื่องน้ำท่วมรอบนี้ทางสำนักงานธปท.ภาคตะวันออกเฉียงเหนือยังอยู่ระหว่างรวบรวมข้อมูลและประเมินผล แต่ดูเบื้องต้นเหตุน้ำท่วมใต้น่าจะกระทบมากกว่า แต่เหตุการณ์น้ำท่วมคงทำให้กิจกรรมทางเศรษฐกิจชะลอลงชั่วคราว แต่จากนั้นไม่นานก็น่าจะฟื้นตัวกลับมา เพราะมีการซ่อมสร้างตามมา"นายดอนกล่าวทั้งนี้ ภาวะเศรษฐกิจโดยรวมในเดือนมิ.ย.ที่ผ่านมายังขยายตัวต่อเนื่อง จากเศรษฐกิจในด้านการต่างประเทศดี ทั้งการส่งออกที่ขยายตัวดีในหลายหมวดสินค้า เช่นเดียวกับภาคการท่องเที่ยวที่โตต่อเนื่อง แต่เศรษฐกิจในประเทศ การบริโภคภาคเอกชนยังเปราะบาง ขณะที่ลงทุนภาคเอกชนยังคงหดตัวตามการลงทุนภาคก่อสร้าง การใช้จ่ายภาครัฐหดตัวตามรายจ่ายลงทุน สอดคล้องกับการผลิตภาคอุตสาหกรรมที่ทรงตัวตามการผลิตเพื่อขายในประเทศที่ยังไม่ดีด้านภาวะเศรษฐกิจไทยในไตรมาส 2 ปีนี้ยังทรงตัวเมื่อเทียบกับไตรมาสแรก โดยไตรมาสแรกปีนี้อัตราการขยายตัวทางเศรษฐกิจ (จีดีพี) โตที่ 3.3% คาดว่าไตรมาส 2 ปีนี้ก็น่าจะโตทรงๆเมื่อเทียบกับไตรมาสแรก ซึ่งไตรมาสสองปีนี้ขยายตัวดีตามการส่งออกที่ขยายตัวดีและทั่วถึงมากขึ้น เช่นเดียวกับการท่องเที่ยวที่ขยายตัวต่อเนื่องตามนักท่องเที่ยวจีนที่โตได้ดี อย่างไรก็ดี การบริโภคภาคเอกชนและการใช้จ่ายภาครัฐยังชะลอลงบ้าง แต่แนวโน้มในครึ่งปีหลังน่าจะปรับดีขึ้นได้